P. Farkas, poslanec: (2003-12-09):
Predseda Národnej rady Slovenskej republiky rozhodnutím č. 426 zo dňa 16. októbra 2003 pridelil vládny návrh zákona o štátnom rozpočte na rok 2004 a návrh rozpočtov rozpočtových kapitol na rok 2004 všetkým výborom Národnej rady Slovenskej republiky okrem Mandátového a imunitného výboru NR SR, Výboru Národnej rady Slovenskej republiky pre nezlučiteľnosť funkcií štátnych funkcionárov a Výboru Národnej rady Slovenskej republiky pre európsku integráciu. Zároveň predseda Národnej rady Slovenskej republiky ako gestorský výbor určil Výbor Národnej rady Slovenskej republiky pre financie, rozpočet a menu, ktorému výbory Národnej rady Slovenskej republiky podávajú správy o výsledku prerokovávania vládneho návrhu zákona. Všetky výbory Národnej rady Slovenskej republiky, ktorým bol vládny návrh o štátnom rozpočte na rok 2004 pridelený, prerokovali ho v stanovenej lehote do 21. novembra 2003. V bode II sú uvedené výsledky prerokovávania návrhu zákona o štátnom rozpočte na rok 2004. A. K návrhu zákona. Návrh zákona o štátnom rozpočte na rok 2004 odporučili Národnej rade Slovenskej republiky schváliť príslušné výbory takto. Súhlas a odporúčanie schváliť návrh zákona o štátnom rozpočte bez pripomienok vyjadrili nasledovné výbory: výbor pre hospodárstvo, privatizáciu a podnikanie, výbor pre pôdohospodárstvo a výbor pre zdravotníctvo. Súhlas a odporúčanie schváliť návrh zákona o štátnom rozpočte s pripomienkami, zmenami a doplnkami vyjadrili nasledovné výbory: ústavnoprávny výbor, výbor pre financie, rozpočet a menu, výbor pre ľudské práva, národnosti a postavenie žien, výbor pre verejnú správu, výbor pre sociálne veci a bývanie, výbor pre obranu a bezpečnosť, výbor pre vzdelanie, vedu, šport a mládež, kultúru a médiá, výbor pre životné prostredie a ochranu prírody a zahraničný výbor. B. K návrhu rozpočtu kapitol. Návrhy rozpočtov kapitol boli schválené takto. V predloženej podobe a bez návrhov na zmeny v rozpočtových kapitolách boli schválené kapitoly. Sú uvedené všetky kapitoly v zozname, ku ktorým neboli poskytnuté žiadne a prijaté žiadne pozmeňujúce a doplňujúce návrhy. Pod bodom 2 sú uvedené pripomienky a zmeny a doplnky, ktoré boli schválené v kapitolách. V bode 3. Platné uznesenie nebolo prijaté, pretože nezískalo potrebný súhlas požadovanej väčšiny poslancov podľa § 52 ods. 2 zákona o rokovacom poriadku Národnej rady v znení neskorších predpisov k rozpočtovým kapitolám. Ide o Ministerstvo zdravotníctva Slovenskej republiky a Ministerstvo obrany Slovenskej republiky. 4. Výbor Národnej rady Slovenskej republiky pre životné prostredie a ochranu prírody vyjadril nesúhlas s návrhom rozpočtu kapitoly Ministerstva životného prostredia Slovenskej republiky. 5. Osobitný kontrolný výbor na kontrolu činnosti Vojenského spravodajstva bol informovaný o návrhu rozpočtu kapitoly Ministerstva obrany Slovenskej republiky – časť Vojenské spravodajstvo – a prerokuje rozpočet pre Vojenské spravodajstvo až po rozpise kapitoly Ministerstva obrany Slovenskej republiky. 6. Výbor Národnej rady Slovenskej republiky pre ľudské práva, národnosti a postavenie žien podľa príslušných paragrafov rokovacieho poriadku okrem pridelenej kapitoly Kancelárie verejného ochrancu práv prerokoval aj problematiku ľudských práv a národností dotýkajúcich sa kapitol, ako sú  Úrad vlády SR, Ministerstvo kultúry SR a Ministerstvo spravodlivosti SR. V bode III sú uvedené pozmeňujúce a doplňujúce návrhy k paragrafovému zneniu návrhu zákona o štátnom rozpočte na rok 2004. Máte ich očíslované číslami 1 až 10 a sú uvedené návrhy uvedené na stranách 5 až 10 spoločnej správy. Pod bodom IV sú pripomienky a odporúčania k návrhu rozpočtov rozpočtových kapitol a k prílohám návrhu zákona o štátnom rozpočte na rok 2004. Tam sú jednotlivými písmenami označené: A – návrhy na zvýšenie výdavkov kapitol, tam boli prijaté pozmeňujúce návrhy na stranách spoločnej správy 11, 12, v bode B sú návrhy na zníženie výdavkov kapitol, neboli predložené žiadne takéto návrhy, v bode C sú presuny medzi kapitolami, uvedené návrhy sú na stranách spoločnej správy 13, 14, 15, 16, 17, 18, 19, 20, 21, 22 a 23, potom sú v bode D presuny a upresnenia v rámci príslušných kapitol, návrhy, ktoré sa vzťahujú k tejto problematike, sú uvedené na stranách 23, 24, 25, 26, 27, 28, to je všetko, na strane 29 sú uvedené iné odporúčania a požiadavky výborov Národnej rady Slovenskej republiky. V bode VI potom máte, vážené pani poslankyne, vážení páni poslanci, návrh spoločného spravodajcu, akým spôsobom budeme hlasovať o jednotlivých bodoch tejto spoločnej správy. Samozrejme, keď budú niektoré body vyňaté na osobitné hlasovanie, tak budeme hlasovať osobitne aj o vyňatých bodoch. Gestorský výbor odporúča potom schválené pozmeňujúce a doplňujúce návrhy zapracovať do dvoch uznesení. Tieto uznesenia máte, sú súčasťou spoločnej správy. Bude zapracované do uznesenia č. 1 naše stanovisko, či schvaľujeme alebo neschvaľujeme návrh štátneho rozpočtu, a do uznesenia č. 2 potom všetky odporúčania vo vzťahu k vláde a k ostatným ústredným orgánom štátnej správy. Spoločná správa výborov Národnej rady Slovenskej republiky o výsledku prerokovania vládneho návrhu zákona o štátnom rozpočte na rok 2004 bola schválená uznesením Výboru Národnej rady Slovenskej republiky pre financie, rozpočet a menu č. 272 zo 4. decembra 2003. Ešte vás chcem informovať o tom, že mám všetky oprávnenia od gestorského výboru, ktoré majú vzťah k návrhom o hlasovaniach o jednotlivých bodoch a o návrhu rozpočtu ako celku. Ďakujem pekne za pozornosť.